
În decembrie 2025, Parlamentul European și Consiliul au adoptat o modificare a Regulamentului (UE) 2023/1115 (denumit în continuare „regulamentul” sau „Regulamentul privind defrișările”). În cadrul juridic revizuit, colegiuitorii au mandatat Comisia să efectueze o revizuire în scopul simplificării regulamentului și să prezinte Parlamentului European și Consiliului un raport în acest sens, însoțit, dacă este cazul, de o propunere legislativă, până la 30 aprilie 2026.
Prin prezentul raport, Comisia își îndeplinește mandatul prevăzut la articolul 34 alineatul (1a) din regulament. Raportul oferă o imagine de ansamblu a măsurilor de simplificare introduse de la intrarea în vigoare a Regulamentului privind defrișările în iunie 2023 și evaluează impactul acestora asupra sarcinii administrative și asupra funcționării generale a regulamentului, acordând o atenție deosebită microoperatorilor și micilor operatori, cum ar fi fermierii și silvicultorii. El prezintă, de asemenea, măsuri suplimentare de facilitare care însoțesc prezentul raport, precum și progresele înregistrate în ceea ce privește principalele direcții de lucru pentru punerea în aplicare, în special sistemul de informații, în vederea asigurării aplicării efective a regulamentului începând cu sfârșitul anului 2026.
Ca instrument de pionierat pentru reducerea contribuției Uniunii la defrișările și degradarea pădurilor la nivel mondial, Regulamentul privind defrișările a făcut deja obiectul a două revizuiri legislative specifice, în 2024 și 2025, iar în anii respectivi au existat, de asemenea, două seturi cuprinzătoare de măsuri ([footnoteRef:1]) cu scopul de a facilita punerea în aplicare.  [1: ()	Seturi de documente constând în orientări, întrebări frecvente și acte de punere în aplicare și acte delegate cu efecte de simplificare au fost publicate în toamna anului 2024 și aprilie 2025.] 

În revizuire se concluzionează că măsurile introduse în 2024 și 2025, împreună cu modificările din decembrie 2025 și cu noile măsuri de simplificare care însoțesc prezentul raport, conduc la o reducere substanțială a sarcinii administrative și la o simplificare considerabilă pentru întreprinderile care intră în domeniul de aplicare al regulamentului. Această reducere este deosebit de relevantă pentru operatorii care se aprovizionează din țări cu risc scăzut, pentru microoperatorii primari și micii operatori primari, precum și pentru actorii din aval, în special prin introducerea unor proceduri simplificate. Noile măsuri prezentate mai jos includ propuneri de modificare a domeniului de aplicare al produselor prevăzut în regulament, clarificări și simplificări ale anumitor dispoziții, precum și actualizări ale sistemului de informații, în vederea punerii în aplicare a recentelor modificări legislative și a asigurării unui nivel cât mai ridicat de ușurință în utilizare. Pentru a menține securitatea juridică și a asigura un cadru de reglementare stabil și previzibil pentru operatorii economici și ținând seama de progresele înregistrate în ceea ce privește reducerea costurilor de conformitate, Comisia nu consideră oportun să propună modificări suplimentare ale textului juridic de bază. 
Raportul include o serie de măsuri de simplificare noi:
În primul rând, Comisia a actualizat orientările și întrebările frecvente pentru a răspunde preocupărilor principalelor părți interesate. În special, aceste documente clarifică posibilitatea de a acoperi mai multe transporturi în cadrul unei singure declarații privind diligența necesară și explică, de exemplu, modul în care asociațiile forestiere pot transmite informații în numele proprietarilor individuali de păduri. Comisia oferă, de asemenea, orientări practice suplimentare cu privire la obligațiile operatorilor din aval, inclusiv identificarea poziției acestora în lanțurile de aprovizionare și posibilitatea ca o întreprindere să fie atât importator, cât și producător. Ea confirmă, de asemenea, că rolul lor se limitează la colectarea pasivă și păstrarea informațiilor relevante. Sunt furnizate explicații cu privire la aspecte precum comerțul electronic, alternativele de geolocalizare și stabilirea pragurilor de mărime pentru microoperatorii primari și micii operatori primari. În plus, documentele de orientare și cele cu întrebări frecvente clarifică faptul că colectarea informațiilor referitoare la legalitate ar trebui să fie proporțională cu nivelul de risc, dovezi mai detaliate fiind necesare numai în lanțurile de aprovizionare cu risc mai ridicat. În plus, în infograficele actualizate privind lanțul de aprovizionare din cadrul Regulamentului privind defrișările sunt prezentate exemple practice, ușor de utilizat, care ilustrează diverse scenarii ale lanțului de aprovizionare. Comisia va continua să actualizeze orientările și întrebările frecvente, după caz, luând în considerare feedbackul părților interesate.
În al doilea rând, domeniul de aplicare al produselor a fost îmbunătățit în proiectul de act delegat ([footnoteRef:2]), publicat în vederea obținerii de feedback din partea publicului, pentru a asigura o aplicare mai coerentă a regulamentului, incluzând propuneri de adăugare a unor produse din aval selectate, cum ar fi cafeaua solubilă și anumiți derivați ai uleiului de palmier (inclusiv săpunul fabricat cu ulei de palmier), precum și unele propuneri de excludere din domeniul de aplicare, cum ar fi articolele din piele, eșantioanele și anvelopele reșapate.  [2: ()	Publicat în vederea obținerii de feedback din partea publicului la Inițiative publicate.] 

În al treilea rând, raportul prezintă, de asemenea, evoluțiile ulterioare ale sistemului de informații. Printre acestea se numără actualizările impuse de textul revizuit al Regulamentului privind defrișările, cum ar fi includerea declarațiilor simplificate, precum și funcționalitățile suplimentare solicitate de părțile interesate, inclusiv gruparea voluntară a numerelor de referință ale declarațiilor privind diligența necesară. În general, aceste îmbunătățiri vor asigura faptul că sistemul este solid și pregătit să susțină aplicarea fără probleme a regulamentului de la data intrării sale în vigoare.
În al patrulea rând, raportul prezintă instituirea planificată a unor noi instrumente de facilitare a comerțului, precum registre cu legislația țărilor producătoare de produse relevante în temeiul Regulamentului privind defrișările și cu sisteme de certificare sau alte mecanisme verificate de terți, aplicabile produselor de bază care fac obiectul Regulamentului privind defrișările, în vederea facilitării evaluărilor privind conformitatea și legalitatea. 
Evaluarea cantitativă indică faptul că, luate împreună, se preconizează că măsurile de simplificare prezentate vor reduce costurile anuale de conformitate pentru întreprinderile care fac obiectul obligațiilor prevăzute în Regulamentul privind defrișările cu aproximativ 75 % în comparație cu costurile inițiale de conformitate. 
În același timp, se preconizează că regulamentul va genera beneficii economice și de mediu semnificative ([footnoteRef:3]). Primele dovezi sugerează că Regulamentul privind defrișările contribuie la schimbările structurale din lanțurile de aprovizionare globale determinate de sinergiile dintre sectorul public și cel privat, inclusiv la creșterea investițiilor în trasabilitate, la o mai mare transparență și la adoptarea pe scară mai largă a soluțiilor digitale, sprijinind astfel practici de producție mai durabile și mai competitive.  [3: ()	Estimate la aproximativ 7 miliarde EUR pe an prin monetizarea a 208 mii de hectare de defrișări evitate și a 49 de milioane de tone de emisii de gaze cu efect de seră evitate pe an.] 



1. Introducere
1.1 Motivația politică 
Uniunea Europeană (UE) joacă un rol-cheie în eforturile globale de protejare a ecosistemelor critice și de combatere a schimbărilor climatice, în conformitate cu Acordul de la Paris ([footnoteRef:4]), cu Convenția privind diversitatea biologică ([footnoteRef:5]), cu Declarația liderilor de la Glasgow privind pădurile și utilizarea terenurilor ([footnoteRef:6]) și cu obiectivele de dezvoltare durabilă ale ONU ([footnoteRef:7]). Acest lucru include combaterea defrișărilor și a degradării pădurilor, o prioritate reafirmată recent în cadrul celei de a 30-a Conferințe a părților la Convenția-cadru a Națiunilor Unite asupra schimbărilor climatice (COP30) de la Belém, în cadrul căreia președinția COP30 a propus o foaie de parcurs pentru oprirea și inversarea defrișărilor și a degradării pădurilor până în 2030 ([footnoteRef:8]).  [4: ()	Convenția-cadru a Națiunilor Unite asupra schimbărilor climatice, Acordul de la Paris, FCCC/CP/2015/L.9/Rev/1 (12 decembrie 2015), https://unfccc.int/sites/default/files/english_paris_agreement.pdf.]  [5: () Organizația Națiunilor Unite, Convenția privind diversitatea biologică (deschisă spre semnare la 5 iunie 1992, intrată în vigoare la 29 decembrie 1993), 1760 UNTS 79, https://www.cbd.int/convention/text/.]  [6: ()	Guvernul Regatului Unit (președinția COP26), Declarația liderilor de la Glasgow privind pădurile și utilizarea terenurilor (2 noiembrie 2021), https://ukcop26.org/glasgow-leaders-declaration-on-forests-and-land-use/.]  [7: ()	Organizația Națiunilor Unite, Transforming Our World: The 2030 Agenda for Sustainable Development (Transformarea lumii în care trăim: Agenda 2030 pentru dezvoltare durabilă), documentul ONU A/RES/70/1 (25 septembrie 2015), https://sdgs.un.org/2030agenda.]  [8: ()	 Guvernul Braziliei (președinția COP30), Roadmap to Halting and Reversing Deforestation and Forest Degradation by 2030 (Foaie de parcurs pentru oprirea și inversarea defrișărilor și a degradării pădurilor până în 2030) (mai 2024), https://www.cop30.br/en/forests-roadmap.] 

Cele mai recente cifre din 2025 provenind din Evaluarea resurselor forestiere mondiale ([footnoteRef:9]) realizată de Organizația Națiunilor Unite pentru Alimentație și Agricultură (FAO) indică faptul că, după ce a încetinit în perioada 2010-2020, rata anuală netă a pierderilor suprafețelor împădurite la nivel mondial a crescut din nou și depășește în prezent 5 milioane de hectare pe an, comparativ cu 3,6 milioane pe an în perioada 2010-2020 ([footnoteRef:10]). [9: ()	Evaluarea resurselor forestiere mondiale 2025.]  [10: ()	Cu toate acestea, există diferențe regionale, unele zone geografice înregistrând o creștere netă a suprafeței forestiere.] 

Principalul factor determinant al defrișărilor rămâne extinderea terenurilor agricole ([footnoteRef:11]). Ca economie majoră la nivel mondial, UE este atât producător, cât și consumator important de produse de bază legate de pierderea suprafețelor împădurite, contribuind astfel la această problemă ([footnoteRef:12]). Acesta este motivul pentru care, în mai 2023, UE a adoptat Regulamentul privind defrișările ([footnoteRef:13]), cu scopul de a reduce contribuția UE la defrișările și degradarea pădurilor la nivel mondial. Prin abordarea extinderii agriculturii în zonele forestiere, regulamentul urmărește conservarea pădurilor, reducând astfel emisiile de gaze cu efect de seră asociate și protejând ecosistemele și speciile care depind de acestea. Regulamentul a intrat în vigoare în iunie 2023 și a fost revizuit de două ori, la sfârșitul anului 2024 și, din nou, la sfârșitul anului 2025, introducând simplificări specifice și o prelungire a perioadei de aplicare a acestuia. [11: ()	FAO. 2022. The State of the World’s Forests 2022. Forest pathways for green recovery and building inclusive, resilient and sustainable economies (Starea pădurilor lumii în 2022. Căi de urmat pentru o redresare verde și pentru construirea unor economii incluzive, reziliente și durabile), disponibil la adresa https://doi.org/10.4060/cb9360en.]  [12: ()	Kastner, T. et al. (2013) Analysis of the Impacts of EU Consumption on Deforestation: Comprehensive Analysis of the Impact of EU Consumption on Deforestation (Analiza impactului consumului din UE asupra defrișărilor: analiză cuprinzătoare a impactului consumului din UE asupra defrișărilor). Institutul Internațional pentru Analiza Sistemelor Aplicate (IIASA), Laxenburg, Austria, https://pure.iiasa.ac.at/id/eprint/14868/1/1.%20Report%20analysis%20of%20impact.pdf.]  [13: ()	Uniunea Europeană, Regulamentul (UE) 2023/1115 al Parlamentului European și al Consiliului din 31 mai 2023 privind punerea la dispoziție pe piața Uniunii și exportul din Uniune a anumitor produse de bază și produse asociate cu defrișările și degradarea pădurilor, JO L 150, 9.6.2023, https://eur-lex.europa.eu/legal-content/RO/TXT/?uri=CELEX%3A32023R1115.] 

Domeniul de aplicare al Regulamentului privind defrișările acoperă șapte produse de bază – bovine, cacao, cafea, ulei de palmier, soia, lemn și cauciuc. Cercetările ([footnoteRef:14]) arată că aceste șapte produse de bază au fost responsabile de defrișarea a peste 4 milioane de hectare la nivel mondial în fiecare an în perioada 2015-2020, reprezentând astfel aproximativ 70 % din defrișările cauzate de agricultură (figura 1). [14: () Singh, C., Persson, U.M. Global patterns of commodity-driven deforestation and associated carbon emissions (Modelele globale ale defrișărilor cauzate de produsele de bază și emisiile de carbon asociate). Nat Food 7, 138–151 (2026), https://doi.org/10.1038/s43016-026-01305-4.] 

Figura 1: Defrișările la nivel mondial, în mii de hectare pe an, cauzate de cele șapte produse de bază care intră în domeniul de aplicare al Regulamentului privind defrișările, în perioada 2015-2020 (Singh și Persson, 2026). 

 
1.2 Tendințe și evoluții recente 
Țările din întreaga lume se pregătesc deja pentru punerea în aplicare a Regulamentului UE privind defrișările, utilizându-l adesea ca un catalizator pentru a consolida sistemele de trasabilitate și inițiativele în materie de durabilitate de-a lungul lanțurilor de aprovizionare cu produse de bază și pentru a îmbunătăți monitorizarea și guvernanța pădurilor și a agriculturii. Aceste efecte pozitive au fost documentate în cercetări recente ([footnoteRef:15]), demonstrând sinergii tot mai mari între inițiativele guvernamentale și cele din sectorul privat la nivel mondial. De exemplu, un raport al Forest Trends indică faptul că, începând din februarie 2026, cel puțin 25 de țări producătoare pun în aplicare peste 60 de inițiative guvernamentale legate de conformitatea cu Regulamentul privind defrișările, multe dintre acestea abordând aspecte mai ample de guvernanță, cum ar fi regimul funciar, trasabilitatea și claritatea juridică dincolo de lanțurile de aprovizionare individuale ([footnoteRef:16]). [15: ()	Brack. D, How the EUDR Is Already Driving Forest Governance Reform: From Market Signal to Systemic Impact (Cum contribuie deja Regulamentul privind defrișările la reforma guvernanței în domeniul forestier: de la semnalul pieței la impactul sistemic), Forest Policy, Trade and Finance Initiative, aprilie 2026, la How the EUDR Is Already Driving Forest Governance Reform - Forest Trends, aprilie 2026.]  [16: ()	Printre studiile recente se numără cel al lui Brack. D, How the EUDR Is Already Driving Forest Governance Reform: From Market Signal to Systemic Impact (Cum contribuie deja Regulamentul privind defrișările la reforma guvernanței în domeniul forestier: de la semnalul pieței la impactul sistemic), Forest Policy, Trade and Finance Initiative, aprilie 2026, la How the EUDR Is Already Driving Forest Governance Reform - Forest Trends, aprilie 2026; Sotirov, M., Policy Brief - The EU Deforestation Regulation Is Already Delivering Results (Rezumat politic – Regulamentul UE privind defrișările dă deja rezultate), Deutsche Umwelthilfe, aprilie 2026, disponibil la Policy_Brief__Dr._Metodi_Sotirov__-_The_EU_Deforestation_Regulation_Is_Already_Delivering_Results_-_Why_further_weakening_during_the_Simplification_Review_risks_undermining_progress_in_global_forest_governance.pdf.] 

O parte substanțială a acestor eforturi a fost facilitată de finanțarea din partea UE și a statelor membre prin intermediul sprijinului tehnic și al programelor ([footnoteRef:17]) de capacitare a micilor fermieri, de stimulare a conservării pădurilor și de consolidare a capacităților locale pentru utilizarea durabilă a terenurilor și agricultură, precum și pentru crearea de locuri de muncă.  [17: () Cum ar fi un mecanism tehnic specific pentru lanțuri valorice care nu implică defrișări, finanțat de UE și de statele membre în cadrul inițiativei de tip „Echipa Europa” (Team Europe Initiative – TEI) privind lanțurile valorice care nu implică defrișări. Printre alte proiecte emblematice ale TEI se numără programul „Agricultură durabilă pentru ecosistemele forestiere” (SAFE), care sprijină pregătirea micilor fermieri pentru Regulamentul privind defrișările în zece țări prioritare, AL INVEST Verde, care sprijină eforturile de trasabilitate în America Latină, și Programul de îmbunătățire a accesului pe piață (MARKUP II), care vizează promovarea consolidării capacităților în Africa în ceea ce privește Regulamentul privind defrișările.] 

Experiența dobândită în urma programelor și a inițiativelor în curs evidențiază trei tendințe majore în studiile de caz din Africa, Asia și America Latină: 
· dezvoltarea rapidă și îmbunătățirea continuă a trasabilității lanțurilor de aprovizionare și a sistemelor de geolocalizare; 
· consolidarea cadrelor naționale în materie de date și certificare și 
· apariția unor sisteme digitale inovatoare.
De exemplu, un sistem digital de trasabilitate a cafelei, introdus în Etiopia, înregistrează lanțul de aprovizionare de la fermă la export și colectează date geospațiale prin intermediul aplicațiilor mobile pentru a verifica dacă cafeaua provine din culturi care nu implică defrișări. În mod similar, Ghana a lansat Sistemul de trasabilitate pentru cacao din Ghana, care cartografiază mii de ferme și corelează înregistrarea fermierilor cu datele privind exporturile, permițând elaborarea de rapoarte privind obligația de diligență orientate către cumpărători. Kenya utilizează, de asemenea, tehnologii de teledetecție în vederea pregătirii pentru punerea în aplicare a Regulamentului privind defrișările ([footnoteRef:18]). În Côte d’Ivoire au fost elaborate hărți naționale foarte precise ale utilizării terenurilor, în strânsă coordonare cu Centrul Comun de Cercetare (JRC) al Comisiei. Platformele digitale inovatoare, cum ar fi platforma VISEC din Argentina, permit trasabilitatea exporturilor de soia. Sistemul guvernamental inovator „Selo Verde” din Brazilia integrează date de mediu și registre ale fermelor pentru a monitoriza respectarea legislației forestiere. Honduras a expediat deja cafea cu trasabilitate deplină în UE, utilizând o infrastructură digitală deschisă care include micii fermieri, demonstrând potențialul unor astfel de sisteme de a susține lanțurile de aprovizionare care nu implică defrișări. Thailanda a creat platforma EUDR THAI Traceability – un sistem de trasabilitate care funcționează ca o bază de date centrală unică pentru datele privind defrișările și legalitatea, pentru toate cele șapte produse de bază. În Malaysia, standardele naționale de durabilitate pentru uleiul de palmier, cauciuc și lemn au fost actualizate și aliniate la cerințele de informare prevăzute de Regulamentul privind defrișările. De asemenea, Indonezia și Malaysia își adaptează standardele naționale de durabilitate și dezvoltă sisteme integrate de trasabilitate ([footnoteRef:19]).  [18: ()	Sotirov, M., Policy Brief - The EU Deforestation Regulation Is Already Delivering Results (Rezumat politic – Regulamentul UE privind defrișările dă deja rezultate), Deutsche Umwelthilfe, aprilie 2026. ]  [19: ()	Sotirov, M., Policy Brief - The EU Deforestation Regulation Is Already Delivering Results (Rezumat politic – Regulamentul UE privind defrișările dă deja rezultate), Deutsche Umwelthilfe, aprilie 2026.] 

UE își menține angajamentul de a pune în aplicare Regulamentul privind defrișările prin colaborare, transparență și dialog deschis cu partenerii săi comerciali, inclusiv prin acorduri comerciale, platforme conexe și prin intermediul Organizației Mondiale a Comerțului. Măsurile de simplificare descrise în prezentul raport explică normele aplicabile și oferă clarificări pentru țările terțe care exportă către UE. Comisia își va continua activitățile de informare și va sprijini țările terțe în abordarea provocărilor legate de asigurarea unor lanțuri de aprovizionare care nu implică defrișări.
[bookmark: _Hlk227673479]Statele membre ale UE înregistrează, de asemenea, progrese constante în ceea ce privește punerea în aplicare a Regulamentului privind defrișările, inclusiv adoptarea legislațiilor naționale de punere în aplicare a Regulamentului privind defrișările. Autoritățile competente ale statelor membre colaborează în mod activ cu părțile interesate de la nivel național prin seminare și campanii de informare specifice, precum și prin adaptarea și extinderea infrastructurii lor informatice pentru a sprijini conformitatea. Statele membre, sprijinite de Comisie, se concentrează, de asemenea, pe asigurarea armonizată a respectării legislației. De exemplu, în cadrul exercițiului de pregătire pentru punerea în aplicare a Regulamentului privind defrișările, finanțat de UE, statele membre au efectuat, în cooperare cu anumite întreprinderi din sectoarele vizate de Regulamentul privind defrișările, inspecții voluntare de conformitate pe mai multe luni (denumite în mod obișnuit „simulări”). ([footnoteRef:20]) De asemenea, Comisia a organizat la sfârșitul lunii noiembrie 2025, ca parte a programului său de asistență tehnică și schimb de informații, atelierul multinațional emblematic privind punerea în aplicare și asigurarea respectării Regulamentului UE privind defrișările, în cadrul căruia statele membre au făcut schimb de informații, de bune practici și de lecții învățate.  [20: ()	Raportul privind simulările pentru sectorul cafelei este disponibil aici: Insights_EUDR-exercise_Coffee.pdf.] 

De asemenea, s-au înregistrat progrese semnificative în ceea ce privește cartografierea suprafețelor împădurite și a acoperirii terenurilor la nivel mondial cu ajutorul instrumentelor de teledetecție. JRC a elaborat un nou strat cartografic mondial privind pădurile, în cadrul activității Comisiei referitoare la Observatorul UE privind defrișările și degradarea pădurilor, cu scopul de a sprijini evaluările riscurilor efectuate în temeiul Regulamentului privind defrișările. Harta suprafețelor împădurite la nivel mondial pentru anul 2020 oferă o reprezentare armonizată și coerentă la nivel mondial a pădurilor la o rezoluție spațială de 10 m, care corespunde definiției pădurilor prevăzute în Regulamentul privind defrișările ([footnoteRef:21]). Aceasta a fost creată prin integrarea mai multor seturi de date obținute prin satelit ([footnoteRef:22]). Harta este actualizată în permanență pe măsură ce devin disponibile noi date și feedback din partea utilizatorilor, ceea ce sporește acuratețea și reprezentarea pădurilor la nivel mondial. Se înregistrează, de asemenea, o creștere semnificativă în ceea ce privește dezvoltarea de noi instrumente comerciale de informații geospațiale în sectorul privat. Comisia prezintă periodic și facilitează schimbul de bune practici între statele membre ale UE, țările terțe și părțile interesate din sectorul privat prin intermediul Platformei multipartite privind protejarea și refacerea pădurilor la nivel mondial a Grupului de experți (pentru mai multe informații, a se vedea capitolul 2.1). [21: ()	Bourgoin, C., Verhegghen, A., Carboni, S., Ameztoy, I., Degreve, L., Fritz, S., Herold, M., Tsendbazar, N., Lesiv, M., Achard, F. și Colditz, R., GFC2020: a global map of forest land use for year 2020 to support the EU Deforestation Regulation (GFC2020: o hartă globală a utilizării terenurilor forestiere pentru anul 2020 în sprijinul Regulamentului UE privind defrișările), Earth Syst. Sci. Data, 18, 1331–1365, https://doi.org/10.5194/essd-18-1331-2026, 2026.]  [22: () Cum ar fi Serviciul Copernicus de cartografiere și monitorizare a acoperirii terestre și a pădurilor tropicale, ESA World Cover, WRI Tropical Tree Cover, UMd Global Land Cover, Global Mangrove Watch și JRC Tropical Moist Forests.] 

1.3 Contextul măsurilor de simplificare a Regulamentului privind defrișările 
Cele două revizuiri ale textului juridic al Regulamentului privind defrișările au fost inițiate în urma observațiilor formulate de diverse părți interesate, cu scopul de a acorda mai mult timp tuturor țărilor și părților interesate pentru punerea sa în aplicare și de a asigura simplificări semnificative. 
În decembrie 2024, pe baza unei propuneri a Comisiei, Parlamentul European și Consiliul au prelungit cu încă un an termenul de intrare în vigoare. În decembrie 2025, aceste instituții au adoptat o modificare suplimentară a Regulamentului privind defrișările ([footnoteRef:23]), pe baza unei a doua propuneri a Comisiei ([footnoteRef:24]), prin care s-a prelungit cu încă un an termenul de intrare în vigoare (decembrie 2026) și s-au introdus unele modificări de fond, pentru a simplifica punerea în aplicare practică și a reduce volumul de date care trebuie transmise.  [23: ()	Regulamentul (UE) 2025/2650 de modificare a Regulamentului (UE) 2023/1115 în ceea ce privește anumite obligații ale operatorilor și comercianților, JO L, 2025/2650, 23.12.2025, ELI: http://data.europa.eu/eli/reg/2025/2650/oj.]  [24: ()	COM(2025) 652 final.] 

În Regulamentul (UE) 2025/2650, Consiliul și Parlamentul European au inclus, de asemenea, o clauză [articolul 34 alineatul (1a)] prin care se solicită Comisiei să realizeze o „revizuire în scopul simplificării prezentului regulament și [să prezinte] Parlamentului European și Consiliului un raport în acest sens, însoțit, dacă este cazul, de o propunere legislativă”, care să fie prezentată până la 30 aprilie 2026. 
Considerentul 14 din regulamentul de modificare prevede, de asemenea, că „raportul ar trebui să evalueze sarcina administrativă și impactul regulamentului respectiv, în special pentru microoperatori sau micii operatori. În plus, în raport, Comisia ar trebui să indice posibile modalități de abordare a problemelor identificate, inclusiv prin orientări tehnice, îmbunătățiri ale sistemului informatic, precum și acte delegate sau acte de punere în aplicare”.
Astfel cum s-a menționat mai sus, raportul prezintă măsurile de simplificare introduse în temeiul Regulamentului privind defrișările de la intrarea sa în vigoare în iunie 2023 și oferă o evaluare a sarcinii administrative rezultate și a impactului general al regulamentului, în special pentru microoperatori sau micii operatori. De asemenea, Comisia evaluează măsura în care aceste simplificări au contribuit la reducerea sarcinii administrative pentru operatori și comercianți. În plus, raportul prezintă măsuri suplimentare de facilitare propuse de Comisie în urma revizuirii Regulamentului privind defrișările din decembrie 2025, inclusiv actualizarea documentelor cu întrebări frecvente și a celor de orientare, proiectul de propunere de act delegat privind domeniul de aplicare al produselor, precum și evoluțiile legate de sistemul de informații, menite să asigure aplicarea efectivă a regulamentului până la sfârșitul anului 2026.
Raportul prezintă în capitolul 2 măsurile de simplificare deja puse în aplicare de la intrarea în vigoare. Capitolul 3 prezintă feedbackul părților interesate, contribuțiile acestora și baza de dovezi care stă la baza noilor măsuri de simplificare introduse în cadrul actualului pachet de simplificare. Aceste măsuri sunt rezumate în capitolul 4, în timp ce capitolul 5 prezintă impactul cantitativ estimat atât al pachetului de simplificare anterior, cât și al noului pachet de simplificare.

2. Măsuri de simplificare puse în aplicare până la sfârșitul anului 2025
2.1. Colaborarea cu părțile interesate 
De la intrarea în vigoare a Regulamentului privind defrișările în iunie 2023, Comisia a adoptat o serie de măsuri pentru a sprijini punerea sa în aplicare, pe baza contribuțiilor și a dovezilor colectate de la părțile interesate și de la statele membre.
De-a lungul timpului, Comisia a colectat feedback de la părțile interesate prin consultări, ateliere, studii, reuniuni bilaterale și discuții în cadrul platformelor de experți. 
În 2024 și 2025, Direcția Generală Mediu a organizat aproximativ 700 de reuniuni bilaterale cu părțile interesate pentru a colecta contribuții și a răspunde la întrebări. Jumătate dintre aceste reuniuni au implicat colaborări cu actori din sectorul privat, inclusiv asociații de întreprinderi, întreprinderi, ONG-uri, precum și furnizori de servicii informatice și instituții de cercetare. Majoritatea celorlalte reuniuni au avut loc cu reprezentanți ai țărilor terțe (funcționari guvernamentali, întreprinderi și asociații de întreprinderi, actori ai societății civile etc.) la Bruxelles, în timpul reuniunilor din țările partenere și online. 
Platforma multipartită dedicată privind protejarea și refacerea pădurilor la nivel mondial (MSP), un grup de experți al Comisiei, este, de asemenea, o sursă importantă de contribuții și feedback. Platforma oferă orientări și sprijin Comisiei cu privire la punerea în aplicare a Regulamentului privind defrișările, pregătirea actelor delegate și a actelor de punere în aplicare, precum și cu privire la asigurarea respectării legislației, a programelor și a politicilor UE legate de protejarea și refacerea pădurilor la nivel mondial, inclusiv combaterea exploatării forestiere ilegale. De asemenea, platforma facilitează coordonarea cu statele membre și cu alte părți interesate. Platforma are în prezent 89 de membri: 62 de părți interesate și 27 de state membre. Țările terțe, organizațiile internaționale și anumite părți interesate participă în calitate de observatori. Printre părțile interesate participante se numără asociații de întreprinderi, ONG-uri și alte părți interesate, reprezentând toate cele șapte produse de bază care fac obiectul Regulamentului privind defrișările. În viitor, Comisia va lansa o cerere de propuneri pentru selectarea de noi membri ai Platformei multipartite (MSP), având în vedere Regulamentul revizuit privind defrișările și domeniul de aplicare modificat al produselor.
Pe parcursul anilor 2024 și 2025, au avut loc 14 astfel de reuniuni ale platformei. Reuniunile includeau, de regulă, atât o adunare generală, cât și o sesiune rezervată exclusiv statelor membre, în cadrul cărora aveau loc prezentări ale Comisiei și ale părților interesate, precum și un interval de timp dedicat părților interesate pentru a adresa întrebări și a-și exprima eventualele preocupări. De regulă, la o adunare generală participă aproximativ 150 de persoane. Pentru a îmbunătăți reprezentarea sectorială, în 2025 s-a acordat statutul de observator unui număr de 12 asociații și ONG-uri suplimentare. 
Pe lângă platformă, Comisia contribuie în mod activ la activitatea Grupului de lucru informal pentru asigurarea respectării Regulamentului privind defrișările, un grup informal de experți organizat și prezidat de statele membre cu scopul de a discuta aspecte de politică și de a armoniza asigurarea respectării legislației.
Feedbackul furnizat în cursul tuturor acestor schimburi a stat la baza activității Comisiei de a facilita punerea în aplicare, aplicarea armonizată și asigurarea respectării regulamentului, astfel cum se subliniază mai jos. 
Comisia va continua să asigure un dialog structurat, constructiv și incluziv cu toate părțile interesate relevante, cu scopul de a sprijini punerea în aplicare eficace, coerentă și în timp util a regulamentului.
2.2 Măsuri legate de sistemul de informații 
Regulamentul însărcinează Comisia să instituie și să gestioneze acest sistem de informații în conformitate cu articolul 33 din Regulamentul privind defrișările. Sistemul de informații este necesar pentru ca operatorii economici să respecte Regulamentul privind defrișările și pentru ca autoritățile competente să asigure respectarea acestuia. Prin urmare, este esențial să se asigure operabilitatea sistemului de informații, deoarece acesta trebuie să gestioneze toate tranzacțiile informatice inițiate de operatorii economici care intră în domeniul de aplicare al regulamentului. 
În urma schimburilor cu părțile interesate și cu statele membre, în decembrie 2024, Comisia a adoptat actul de punere în aplicare privind sistemul de informații ([footnoteRef:25]), care stabilește normele de funcționare a acestuia. Sistemul de informații a fost deschis pentru înregistrare la 6 noiembrie 2024 și a fost lansat la 4 decembrie 2024, permițând operatorilor și reprezentanților autorizați ai acestora să depună declarații privind diligența necesară. În aceeași zi a fost lansat și un server paralel de formare, care oferă părților interesate posibilitatea de a se familiariza cu caracteristicile sistemului.  [25: ()	Regulamentul de punere în aplicare (UE) 2024/3084 al Comisiei privind funcționarea sistemului de informații în temeiul Regulamentului (UE) 2023/1115 al Parlamentului European și al Consiliului privind punerea la dispoziție pe piața Uniunii și exportul din Uniune a anumitor produse de bază și produse asociate cu defrișările și degradarea pădurilor, JO L, 2024/3084, 6.12.2024, ELI: http://data.europa.eu/eli/reg_impl/2024/3084/oj.] 

În paralel, Comisia a sprijinit părțile interesate cu documente explicative relevante cu privire la utilizarea sistemului, inclusiv cu un ghid al utilizatorului și cu materiale video de formare care sunt disponibile pe un site Europa dedicat ([footnoteRef:26]). De la lansarea sa în octombrie 2024, peste 33 000 de părți interesate au participat la cursuri de formare online în cadrul a 85 de sesiuni de formare.  [26: ()	Accesibil la Deforestation - Environment - European Commission.] 

La cererea industriei și a statelor membre, în al doilea trimestru al anului 2024 a fost dezvoltată și publicată o interfață de programare a aplicațiilor (API). Această interfață a fost concepută pentru a permite întreprinderilor să își conecteze sistemele interne direct la platforma UE printr-o conexiune de tip mașină-mașină, permițând operatorilor să transmită și să gestioneze declarațiile privind diligența necesară în bloc, în loc să introducă informațiile manual prin intermediul site-ului (interfața grafică cu utilizatorul). Alte funcții introduse în sistem simplifică procesul de depunere a datelor de către părțile interesate, cum ar fi reutilizarea conținutului de date existent, încărcarea geolocalizărilor sub formă de fișiere de date, punerea la dispoziție a unei hărți cu funcție de căutare pentru a identifica și confirma introducerea corectă a datelor de geolocalizare, precum și posibilitățile de modificare sau retragere a datelor transmise incorect, în vederea corectării erorilor.
2.3 Documente de orientare și documente cu întrebări frecvente
Orientările clare și cuprinzătoare constituie o punte esențială între intenția legislativă și punerea în practică, asigurându-se astfel că întreprinderile și administrațiile publice își înțeleg obligațiile. 
În acest scop și ca urmare a cooperării strânse cu părțile interesate și cu statele membre, Comisia a publicat, în cursul anilor 2024 și 2025, două iterații ale unui document de orientare ([footnoteRef:27]) și patru iterații ale întrebărilor frecvente ([footnoteRef:28]) referitoare la punerea în aplicare a Regulamentului privind defrișările. Mai mult, au fost publicate mai multe infografice care explică în detaliu scenarii relevante privind lanțurile de aprovizionare ([footnoteRef:29]). Aceste materiale au oferit clarificări suplimentare care îmbunătățesc claritatea juridică, facilitează interpretarea consecventă și reduc sarcina administrativă între statele membre și lanțurile de aprovizionare, oferind în același timp simplificări operaționale.  [27: ()	Documentul de orientare pentru Regulamentul (UE) 2023/1115 privind produsele care nu implică defrișări, JO C, C/2024/6789, 13.11.2024, ELI: http://data.europa.eu/eli/C/2024/6789/oj.]  [28: ()	https://circabc.europa.eu/ui/group/34861680-e799-4d7c-bbad-da83c45da458/library/e126f816-844b-41a9-89ef-cb2a33b6aa56/details.]  [29: ()	https://op.europa.eu/en/publication-detail/-/publication/693156f0-5d3b-11f0-a9d0-01aa75ed71a1/language-en.] 

Aceste orientări și întrebări frecvente existente au urmărit să ofere clarificări și să promoveze o abordare clară și armonizată a punerii în aplicare a legislației. De exemplu, în secțiunea de întrebări frecvente s-a subliniat posibilitatea de a include mai multe transporturi/loturi într-o singură declarație privind diligența necesară, precum și așa-numita „declarație în exces”, care permite operatorilor care comercializează produse de bază în vrac să declare mai multe parcele decât cele utilizate efectiv pentru producția respectivelor produse de bază. Aceste clarificări au redus în mod semnificativ complexitatea logistică și efortul administrativ. În plus, în cazul produselor compuse, s-a clarificat faptul că operatorul trebuie să exercite diligența necesară numai cu privire la principalul produs de bază considerat relevant în temeiul Regulamentului privind defrișările. 
Având în vedere cele mai recente modificări aduse Regulamentului privind defrișările, unele părți ale orientărilor și ale întrebărilor frecvente (cum ar fi interpretarea obligațiilor de „asigurare”, procedurile simplificate de reimport pentru IMM-uri sau clarificările privind depunerea dublă a declarațiilor privind diligența necesară) au devenit între timp caduce și au fost eliminate. 
2.4 Modificări legislative
La sfârșitul anului 2024, a fost adoptat un text revizuit al Regulamentului privind defrișările ([footnoteRef:30]), care a acordat tuturor actorilor economici și autorităților publice un an suplimentar pentru a se pregăti pentru intrarea în vigoare a Regulamentului privind defrișările. [30: ()	Regulamentul (UE) 2024/3234 de modificare a Regulamentului (UE) 2023/1115 în ceea ce privește dispozițiile referitoare la data aplicării, JO L, 2024/3234, 23.12.2024, ELI: http://data.europa.eu/eli/reg/2024/3234/oj.] 

În mai 2025, a fost adoptat actul de punere în aplicare de stabilire a unei liste a țărilor clasificate în funcție de riscul lor de defrișare. În temeiul acestui act, mai multe țări sunt clasificate ca prezentând un „risc scăzut” decât se anticipase în evaluarea inițială a impactului, ceea ce permite operatorilor care se aprovizionează din țări cu risc scăzut să beneficieze de o procedură simplificată de diligență necesară, în timp ce eforturile de asigurare a respectării legislației ale autorităților competente se concentrează asupra zonelor cu risc mai ridicat, care, împreună, reprezintă 95 % din pierderea globală a suprafețelor împădurite ([footnoteRef:31]).  [31: () Regulamentul de punere în aplicare (UE) 2025/1093 al Comisiei din 22 mai 2025 de stabilire a normelor de aplicare a Regulamentului (UE) 2023/1115 al Parlamentului European și al Consiliului în ceea ce privește o listă a țărilor care prezintă un risc scăzut sau ridicat de a produce produse de bază relevante pentru care produsele relevante nu sunt conforme cu articolul 3 litera (a), C/2025/3279, JO L, 2025/1093, 23.5.2025, ELI: http://data.europa.eu/eli/reg_impl/2025/1093/oj] 

Pe parcursul anului 2025, previziunile privind numărul de operațiuni și interacțiuni preconizate în sistemul de informații au condus la o reevaluare substanțială a încărcării sistemului, indicând un trafic mult mai mare în sistemul de informații decât cel anticipat. Pentru a aborda aceste riscuri și a evita o defecțiune a sistemului de informații, Comisia a propus, în octombrie 2025, modificări specifice menite să reducă presiunea asupra sistemului informatic și, în același timp, să ușureze sarcina administrativă pentru operatorii economici. 
La 19 decembrie 2025, Parlamentul European și Consiliul au adoptat un Regulament revizuit privind defrișările, adăugând o perioadă suplimentară înainte de intrarea în vigoare și introducând unele modificări de fond. Toate întreprinderile, indiferent dacă se află în UE sau în altă parte, au primit încă un an pentru a se pregăti pentru intrarea în vigoare. Mai precis, Regulamentul privind defrișările va intra în vigoare la 30 decembrie 2026 în ceea ce privește toate întreprinderile, cu excepția majorității microoperatorilor sau a operatorilor mici, în cazul cărora intrarea în vigoare este prevăzută să aibă loc la 30 iunie 2027. Pentru microoperatorii sau micii operatori care fac deja obiectul Regulamentului UE privind lemnul ([footnoteRef:32]), data intrării în vigoare va fi 30 decembrie 2026.  [32: ()	Regulamentul (UE) nr. 995/2010 de stabilire a obligațiilor care revin operatorilor care introduc pe piață lemn și produse din lemn Text cu relevanță pentru SEE, JO L 295, 12.11.2010, p. 23.] 

În temeiul textului juridic revizuit, modelul privind diligența necesară a trecut de la un sistem în care fiecare actor care introducea pe piață, transforma sau comercializa produse relevante (cu excepția IMM-urilor) trebuia să depună o declarație privind diligența necesară, la un sistem mai simplu, în care această responsabilitate îi revine în prezent primului operator care introduce sau exportă un produs relevant pe piața UE. Operatorii din aval și comercianții nu mai sunt obligați să depună propria declarație privind diligența necesară în sistemul de informații și nici să se asigure că s-a exercitat diligența necesară de-a lungul lanțurilor de aprovizionare. În schimb, obligațiile lor se limitează în principal la înregistrarea în sistemul de informații prevăzut de Regulamentul privind defrișările (pentru întreprinderile care nu sunt IMM-uri) și, numai în cazurile în care se află imediat după operator în lanțurile de aprovizionare, la colectarea numerelor de referință ale declarațiilor privind diligența necesară primite.
Pentru a reduce cât mai mult posibil sarcinile administrative, a fost introdusă, de asemenea, o nouă categorie de microoperatori primari sau mici operatori primari (MSPO). Această categorie se aplică microoperatorilor primari și micilor operatori primari stabiliți în țări clasificate ca prezentând un risc scăzut care, în cursul unei activități comerciale, introduc pe piață sau exportă produse relevante pe care ei înșiși le-au cultivat, recoltat, obținut sau crescut pe anumite parcele de teren. Acești operatori, în principal fermieri și silvicultori, nu mai sunt obligați să depună declarații privind diligența necesară de fiecare dată când introduc un produs pe piață sau îl exportă. În schimb, aceștia trebuie doar să depună o declarație simplificată unică și să transmită identificatorul corespunzător al declarației operatorilor din aval sau comercianților.
	 Puncte-cheie – rezumatul capitolului:
În 2024 și 2025, UE a pus în aplicare măsuri-cheie de simplificare a Regulamentului privind defrișările, pe baza unui dialog amplu cu părțile interesate. Au fost publicate documente de orientare și documente cu întrebări frecvente pentru a clarifica obligațiile, introducând flexibilități, cum ar fi declarații unice privind diligența necesară pentru transporturi multiple, reimporturi simplificate pentru IMM-uri și norme raționalizate pentru produsele compuse. 
Modificările legislative din decembrie 2024 și 2025 au prelungit fiecare cu încă un an termenul de pregătire pentru intrarea în vigoare și au transferat responsabilitățile privind diligența necesară către întreprinderile care introduc pentru prima dată pe piața UE produsele în cauză, exceptând comercianții din aval de la obligația de depunere a declarațiilor privind diligența necesară și introducând în același timp o declarație simplificată unică pentru microoperatorii primari sau micii operatori primari. 



3. Feedbackul părților interesate care stă la baza noilor măsuri de simplificare
Prezentul capitol prezintă dovezile colectate de la părțile interesate în urma revizuirii textului Regulamentului privind defrișările din 2025. Informațiile constituie o parte esențială a bazei de dovezi care sprijină noul pachet de măsuri. 

3.1 Activități de implicare a părților interesate 
3.1.1 Consultări cu părțile interesate 
Pentru a identifica cele mai relevante subiecte pentru noile documente cu întrebări frecvente și documente de orientare și pentru a le putea analiza, Comisia a invitat părțile interesate, în cadrul celei de a 38-a MSP ([footnoteRef:33]) din decembrie 2025, să transmită întrebări și feedback cu privire la noul text juridic. Până la sfârșitul lunii februarie 2026, s-au primit peste 110 contribuții. Din acestea, s-au extras și s-au analizat peste 750 de întrebări și observații. Printre participanți s-au numărat asociații comerciale și de afaceri (35 %), întreprinderi individuale (20 %), autorități ale statelor membre ale UE (12 %), autorități din țări terțe (12 %), asociații comerciale și industriale din țări terțe (5 %), precum și ONG-uri și alte organizații, cum ar fi prestatorii de servicii și organismele de certificare (16 %). În plus, au avut loc 48 de reuniuni cu reprezentanți ai sectorului privat, ai statelor membre și ai țărilor terțe. În plus, MSP s-a reunit deja de două ori în 2026 (februarie și martie).  [33: ()	Minuta celei de a 38-a reuniuni a „Platformei multipartite privind protejarea și refacerea pădurilor la nivel mondial”, cu accent pe defrișări și degradarea pădurilor, 11.12.25.] 

3.1.2 Consultare publică în 2025 cu privire la proiectul de act delegat referitor la domeniul de aplicare al Regulamentului privind defrișările
Un proiect de act delegat de modificare a Regulamentului privind defrișările în ceea ce privește lista produselor de bază și a altor produse relevante a fost publicat pentru consultare publică în perioada aprilie-mai 2025 ([footnoteRef:34]). Au fost primite 291 de răspunsuri din partea cetățenilor, a asociațiilor de întreprinderi, a ONG-urilor, a instituțiilor de cercetare, a cabinetelor de avocatură, a întreprinderilor și a autorităților publice, atât din interiorul, cât și din afara UE. Proiectul de text a obținut un consens larg din partea părților interesate. De asemenea, 40 % dintre respondenți au utilizat perioada de feedback pentru a oferi contribuții cu privire la adăugarea sau eliminarea anumitor produse.  [34: ()	Normele UE vizând reducerea la minimum a defrișărilor și a degradării pădurilor – modificarea anexei I la Regulamentul privind defrișările.] 

3.1.3 Consultare publică privind pachetul omnibus privind mediul 
În cursul consultării publice privind pachetul omnibus privind mediul din 2025 ([footnoteRef:35]), un număr mare de respondenți au furnizat contribuții cu privire la Regulamentul privind defrișările, în pofida faptului că acesta nu a fost inclus în domeniul de aplicare al pachetului omnibus. S-au primit contribuții de la peste 550 de părți interesate, care au vizat atât observații la nivel înalt, cât și documente de poziție detaliate, precum și de la aproximativ 1 800 de cetățeni. Feedbackul substanțial oferă informații valoroase cu privire la așteptările părților interesate, la sprijin și la preocupările legate de punerea în aplicare.  [35: ()	Simplificarea sarcinii administrative în legislația de mediu. ] 

3.1.4 Consultări privind sistemul de informații
Pentru a evalua mai bine volumul de date care urmează să fie gestionate de sistemul de informații, pentru a înțelege interacțiunile utilizatorilor și pentru a colecta feedback cu privire la experiențele acestora, în ianuarie 2026 a fost lansat un sondaj specific, urmat de un număr limitat de interviuri subsecvente. Prin intermediul asociațiilor comerciale, au fost invitate să participe 155 de întreprinderi din toate sectoarele de produse de bază reglementate de Regulamentul privind defrișările, de la mici producători naționali la operatori multinaționali care comercializează mai multe produse de bază. La sondaj au participat 140 de întreprinderi. Comisia a organizat, de asemenea, două ateliere pentru a înțelege mai bine provocările cu care se confruntă operatorii atunci când utilizează interfața grafică cu utilizatorul a sistemului de informații. Primul atelier s-a axat pe microoperatorii primari sau pe micii operatori primari, iar al doilea pe operatorii importatori. 
3.2 Perspective și feedback din partea principalelor părți interesate: cinci domenii în care sunt necesare clarificări și simplificări suplimentare 
Feedbackul primit de la părțile interesate în urma activităților prezentate mai sus a fost analizat cu atenție. Au fost identificate cinci domenii prioritare în care părțile interesate solicită clarificări sau simplificări suplimentare: microoperatorii primari sau micii operatori primari, obligațiile privind lanțul de aprovizionare din aval, obligațiile privind diligența necesară (legalitate și categoria cu risc zero), domeniul de aplicare al produselor și sistemul de informații.
3.2.1 Microoperatori primari sau mici operatori primari 
O parte semnificativă a feedbackului s-a axat pe metodologia de calculare a cantității anuale estimate de produse relevante, în timp ce altă parte a pus sub semnul întrebării circumstanțele în care o adresă poștală ar putea înlocui datele de geolocalizare. Părțile interesate au solicitat, de asemenea, clarificări cu privire la modul de determinare a dimensiunii întreprinderii, având în vedere, de asemenea, fluctuațiile de la an la an. Întreprinderile mai mari, cu o implicare doar parțială în producția de produse de bază relevante, au solicitat clarificări cu privire la criteriile referitoare la modul de calificare ca microoperatori primari sau mici operatori primari, precum și la modul de identificare și evaluare a segmentelor de activitate relevante pentru calificare. În plus, s-au primit solicitări de orientări cu privire la obligația microoperatorilor primari sau a micilor operatori primari de a actualiza declarațiile simplificate unice și la ceea ce constituie o „modificare majoră” care declanșează astfel de actualizări. Unele cooperative forestiere au solicitat posibilitatea de a depune declarații simplificate în numele membrilor lor. În cele din urmă, crescătorii de bovine au subliniat necesitatea de a clarifica rolurile din cadrul lanțului de aprovizionare, în special cine ar trebui considerat operator, operator din aval sau comerciant – în special în cazurile care implică animale vii.
3.2.2 Obligații privind lanțul de aprovizionare din aval 
Părțile interesate au furnizat feedback detaliat cu privire la obligațiile privind lanțul de aprovizionare, cu accent pe clarificarea rolurilor și a cerințelor procedurale. Ele au susținut că primii actori din aval ar trebui să aibă o obligație mai degrabă pasivă decât proactivă de a colecta numerele de referință sau identificatorii declarațiilor, subliniind că numai primul operator, fiind singura parte capabilă să se autoidentifice, ar trebui să poarte responsabilitatea transmiterii acestor detalii în aval. S-au solicitat numeroase clarificări cu privire la semnificația practică a obligației de „colectare și păstrare” pentru primii actori din aval, inclusiv în ceea ce privește formatele acceptabile de transmitere și stocare, dacă acestea trebuie să corespundă cu transporturile individuale sau cu produsele și dacă se așteaptă ca actorii din aval să verifice în mod regulat validitatea acestora. Părțile interesate au subliniat, de asemenea, nevoia de flexibilitate, solicitând ca o singură entitate să își poată asuma mai multe roluri. Au apărut întrebări cu privire la cerințele de declarare vamală pentru exporturile efectuate de operatorii din aval, în special dacă ar fi suficient un cod generic sau dacă trebuie utilizate numerele de referință originale. Alte incertitudini se refereau la tratamentul aplicat reimporturilor. În cele din urmă, părțile interesate au solicitat orientări practice privind obligațiile de verificare pentru actorii din aval care nu sunt IMM-uri.
3.2.3 Obligații privind diligența necesară
Părțile interesate au evidențiat lacune în orientările actuale în ceea ce privește evaluarea și demonstrarea conformității cu cerințele de legalitate, solicitând clarificări suplimentare cu privire la modul de evaluare a respectării legislației comerciale, a standardelor de muncă, a protecției drepturilor omului și a interdicțiilor privind munca copiilor. Pentru a raționaliza eforturile de asigurare a conformității, ele au solicitat o mai mare accesibilitate la un registru centralizat al legislației naționale relevante din țările producătoare, subliniind necesitatea ca Comisia să faciliteze accesul transparent la aceste cadre juridice. În plus, s-a sugerat să se introducă „culoare verzi” pentru produsele certificate și să se coreleze mai bine sistemele de certificare existente cu obligațiile privind diligența necesară. 
Unele părți interesate au propus, de asemenea, introducerea unei clasificări cu „risc zero” pentru țările cu un risc de defrișare neglijabil, pentru a reduce sau a elimina obligațiile privind diligența necesară pentru operatorii care se aprovizionează din țările respective. 


3.2.4 Domeniul de aplicare al produselor
Părțile interesate au ridicat semne de întrebare cu privire la domeniul de aplicare și clasificarea produselor, în special în urma eliminării din anexa I, de către colegiuitori, la sfârșitul anului 2025, a SA 49 (cărți și materiale tipărite), ceea ce a creat ambiguități cu privire la produsele tipărite care rămân în domeniul de aplicare. S-au solicitat numeroase clarificări cu privire la exceptările pentru produsele uzate, second-hand, deșeuri și subproduse, precum și pentru eșantioane, în cazul cărora definițiile au fost considerate neclare. Au fost observate și alte incertitudini cu privire la obligațiile legate de materialele de ambalare, paleți și suporturile de expunere a produselor, părțile interesate punând sub semnul întrebării includerea acestora. Pentru a asigura o abordare coerentă de-a lungul lanțului de aprovizionare, au existat solicitări contradictorii în ceea ce privește extinderea domeniului de aplicare pentru a include produse derivate suplimentare – cum ar fi săpun, fidea de săpun, baloane și alte produse finite fabricate din latex de cauciuc, cafea solubilă și mai mulți derivați ai uleiului de palmier (inclusiv biocombustibili și hrană pentru animale). În schimb, unele produse, inclusiv pieile de bovine, anvelopele reșapate și anumiți derivați ai uleiului de palmier, au fost propuse pentru excludere din cauza unor justificări operaționale sau tehnice, în timp ce unele părți interesate s-au opus unei astfel de excluderi. În cele din urmă, micii operatori au pledat pentru introducerea unei reguli de minimis care să excepteze cantitățile mici de la obligațiile prevăzute în Regulamentul privind defrișările.
3.2.5 Sistemul de informații
Părțile interesate au evidențiat prioritățile tehnice și operaționale critice pentru sistemul de informații prevăzut de Regulamentul privind defrișările, solicitând accelerarea termenelor API pentru a permite realizarea la timp a dezvoltărilor informatice. Ele au susținut gruparea numerelor de referință și a identificatorilor pentru actorii din aval, solicitând, în același timp, înregistrarea și depunerea voluntară a declarației privind diligența necesară de către actorii din aval pentru a spori flexibilitatea. O altă cerință esențială a fost punerea în aplicare a planificării măsurilor de contingență, cum ar fi emiterea de numere convenționale pentru declarațiile privind diligența necesară în cazul unei întreruperi a sistemului. Eficiența operațională a fost subliniată prin solicitările de mărire a limitelor privind dimensiunea fișierelor (în prezent 25 MB). Părțile interesate au solicitat îmbunătățirea raportării erorilor prin furnizarea unei documentații detaliate, precum și o prelucrare transparentă a datelor de geolocalizare, inclusiv armonizarea verificărilor între interfața cu utilizatorul și datele transmise prin API. Pentru a reduce presiunea asupra sistemului, părțile interesate au propus implementarea unor webhookuri care să notifice operatorii cu privire la modificările de stare ale datelor transmise de aceștia. Operatorii au solicitat, de asemenea, introducerea conturilor de servicii pentru a permite accesul mai multor persoane autorizate la sistem. Accesul operatorilor din afara UE la sistemul informatic a reprezentat o preocupare a părților interesate din țările terțe. Autoritățile competente au solicitat asistență tehnică adecvată și un interval de timp suficient pentru integrarea sistemului.
	 
Puncte-cheie – rezumatul capitolului:
Feedbackul părților interesate care a stat la baza revizuirii în scopul simplificării a evidențiat cinci domenii critice care necesită clarificări: 
· calificarea microoperatorilor primari sau a micilor operatori primari; 
· obligațiile privind lanțul de aprovizionare din aval;
· obligațiile privind diligența necesară (legalitate și risc zero);
· ambiguitățile domeniului de aplicare al produselor și
· îmbunătățiri ale sistemului de informații. 



4. Măsuri identificate 
Luând în considerare feedbackul descris în capitolele 2 și 3, Comisia a identificat un set de măsuri care abordează în mare măsură preocupările exprimate și care facilitează și simplifică punerea în aplicare. 
Mai jos sunt prezentate principalele actualizări ale documentelor de orientare și ale documentelor cu întrebări frecvente (secțiunea 4.1), ale sistemului de informații (secțiunea 4.2) și ale domeniului de aplicare al produselor (secțiunea 4.3). Mai mult, capitolul introduce o nouă inițiativă axată pe crearea unor registre juridice și de certificare (secțiunea 4.4).
4.1 Documente de orientare și documente cu întrebări frecvente pentru a asigura o punere în aplicare și o asigurare a respectării legislației armonizate
Documentele de orientare și documentele cu întrebări frecvente ale Comisiei urmăresc să sprijine punerea în aplicare coerentă și proporțională a regulamentului în toate statele membre, asigurând claritatea pentru actorii economici și autoritățile competente. Statele membre sunt încurajate să le ia în considerare în cadrul politicilor lor de asigurare a respectării legislației și de sancționare, pentru a evita impunerea unor sarcini disproporționate, în special în ceea ce privește microoperatorii primari sau micii operatori primari. În special, în conformitate cu abordarea bazată pe riscuri stabilită de Regulamentul privind defrișările, statele membre sunt încurajate să își concentreze inspecțiile și acțiunile de asigurare a respectării legislației asupra actorilor care au cele mai multe obligații în ceea ce privește diligența necesară în temeiul Regulamentului privind defrișările, cum ar fi cei care introduc pentru prima dată produse pe piață. Pentru operatorii din aval și comercianți, aceste acțiuni ar trebui să fie proporționale cu obligațiile care le revin și care au fost modificate în Regulamentul revizuit privind defrișările. Comisia va continua să colaboreze cu statele membre pentru a asigura convergența practicilor de asigurare a respectării legislației, inclusiv, dacă este necesar, prin intermediul unor modele și instrumente.
În urma modificării Regulamentului privind defrișările în 2025, documentul cu întrebări frecvente și documentul de orientare au fost actualizate. Pe lângă ajustările necesare, Comisia a profitat de ocazie pentru a analiza contribuțiile părților interesate, pe baza cărora au fost introduse mai multe clarificări operaționale suplimentare. Acestea sunt grupate în patru categorii: clarificări menite să simplifice activitatea lanțului de aprovizionare din aval, microoperatorii primari sau micii operatori primari, precum și toate aspectele legate de legalitate pentru toți operatorii. În documentele actualizate sunt furnizate explicații detaliate; în infograficele privind lanțul de aprovizionare din cadrul Regulamentului privind defrișările sunt furnizate exemple de scenarii ([footnoteRef:36]). [36: ()	Infografice privind lanțul de aprovizionare din cadrul Regulamentului privind defrișările (ediția a 3-a) – Mediu.] 

4.1.1 Măsuri suplimentare de sprijin pentru lanțul de aprovizionare din aval
Primul set de clarificări operaționale se referă la stabilirea mai clară a rolurilor în lanțul de aprovizionare din aval și la clarificări privind importurile și exporturile. 
În temeiul Regulamentului revizuit privind defrișările, actorul din aval trebuie să colecteze și să păstreze informații (în principal numele, adresa poștală și adresa de e-mail) referitoare la partenerii săi de afaceri direcți. Aceste informații sunt incluse, de regulă, în datele comerciale standard, cum ar fi facturile, pe care majoritatea operatorilor din aval și a comercianților le dețin deja ca parte a tranzacțiilor de rutină. Informațiile urmează să facă obiectul unor schimburi în afara sistemului prevăzut în Regulamentul privind defrișările.

Numai în cazul în care furnizorul direct al actorului din aval este un operator (din amonte), ceea ce face ca operatorul din aval sau comerciantul să fie un așa-numit prim operator din aval sau comerciant, informațiile solicitate trebuie să includă și numerele de referință ale declarației privind diligența necesară sau identificatorii declarațiilor pentru produsele relevante.
În detaliu, pentru a asigura o simplificare practică pentru actorii din aval, noile documente de orientare și noile documente cu întrebări frecvente prezintă o abordare pragmatică pentru ca acești actori să stabilească dacă sunt sau nu primul operator din aval. Se clarifică faptul că obligația primului actor din lanțul de aprovizionare din aval de a colecta și de a păstra numerele de referință sau identificatorii declarațiilor este una pasivă – actorul din aval nu este obligat să investigheze sau să solicite în mod proactiv furnizorului său numărul de referință sau identificatorul declarației. Operatorul din aval sau comerciantul, acționând cu bună-credință, poate presupune că furnizorii săi nu sunt operatori din amonte dacă nu primește de la aceștia numere de referință sau identificatori ai declarațiilor. Într-o situație tipică de vânzare cu amănuntul, și anume în cazul în care actorul din aval își vinde produsul unui utilizator final, actorul din aval nu are obligația de a colecta sau de a păstra informațiile menționate mai sus de la acest utilizator final. În cele din urmă, deși actorii din aval au obligația de a informa autoritățile în cazul unor informații care indică o neconformitate, inclusiv în cazul unor suspiciuni motivate, aceasta este o obligație pur reactivă și nu implică obligații active de a solicita astfel de informații de-a lungul lanțului de aprovizionare. Mai mult, situația actorilor din aval trebuie, de asemenea, să fie luată în considerare în cadrul politicii de asigurare a respectării legislației a statelor membre (a se vedea introducerea la secțiunea 4.1 de mai sus). 
În ceea ce privește reimporturile, întrebările frecvente clarifică faptul că reimportul de produse este o activitate din aval. În cazul în care importatorul poate furniza dovezi care să ateste că produsele introduse pe piața UE au fost deja introduse pe piața UE anterior sau sunt derivate din produse introduse anterior pe piața UE, importatorul este considerat un operator din aval. La vamă, „reimportatorul” poate utiliza un număr de referință convențional.
Actorii din aval care nu sunt IMM-uri au obligația de a acționa pe baza informațiilor care indică o posibilă neconformitate, inclusiv suspiciunea motivată. Întrebările frecvente și documentele de orientare conțin clarificări cu privire la modul în care acești actori pot verifica dacă s-a exercitat diligența necesară în cazul unor suspiciuni motivate, oferind diferite posibilități în funcție de informațiile obținute.
Întrebările frecvente oferă clarificări suplimentare cu privire la cazurile în care una și aceeași întreprindere are un „rol dublu”, de exemplu atunci când întreprinderea importă un produs relevant și îl transformă ulterior înainte de a-l vinde pe piața UE. O astfel de întreprindere ar fi atât operator, cât și (primul) operator din aval.
În plus, întrebările frecvente explică faptul că operatorii din aval care exportă produse care fac obiectul unei declarații privind diligența necesară sau al unei declarații simplificate existente sunt exceptați de la obligația de a prezenta autorităților vamale, la export, un număr de referință sau un identificator al declarației. În schimb, poate fi utilizat un cod de certificat TARIC specific. 
În cele din urmă, se precizează că, în lanțul de aprovizionare cu bovine, prima persoană fizică sau juridică ce introduce bovine vii pe piața UE este operatorul (din amonte). Toți vânzătorii ulteriori de bovine vii sunt comercianți și nu sunt obligați să efectueze diligența necesară sau să depună o declarație privind diligența necesară sau o declarație simplificată.
4.1.2 Măsuri suplimentare de sprijin pentru microoperatorii primari sau micii operatori primari și declarațiile reprezentanților autorizați
Microoperatorii primari sau micii operatori primari fac obiectul unui regim foarte simplificat. Mai precis, în locul obligației de a depune o declarație privind diligența necesară în sistemul de informații, aceștia au doar obligația de a depune o declarație simplificată unică în sistemul de informații prevăzut de Regulamentul privind defrișările. De asemenea, ei pot utiliza adresa poștală în locul geolocalizării, cu condiția ca aceasta să corespundă în mod clar localizării geografice a parcelelor de teren sau, în cazul bovinelor, a unității în cauză.
[bookmark: _Hlk227773525]Un set de clarificări operaționale pentru microoperatorii primari sau micii operatori primari precizează care sunt întreprinderile care îndeplinesc condițiile și beneficiază de o declarație simplificată. Mai exact, întrebările frecvente precizează că chiar și o întreprindere mai mare se poate califica drept microoperator primar sau mic operator primar dacă poate demonstra că segmentul de activitate implicat în activități legate de produsele de bază și alte produse relevante îndeplinește criteriile aplicabile microoperatorilor primari sau micilor operatori primari. Clarificările includ, de asemenea, explicații privind utilizarea adresei poștale ca alternativă la geolocalizare. În special, se explică faptul că, pe lângă adresa poștală directă, ca opțiune simplă suplimentară, în locul geolocalizării pot fi utilizate informații cadastrale sau un echivalent care să permită identificarea parcelei de teren sau a unității.
În plus, în documentul cu întrebări frecvente se precizează că nu este necesar să se actualizeze declarația simplificată în cazul în care cantitatea producției anuale a produsului relevant se modifică. În cazul în care recoltarea și introducerea pe piață au loc în mod neregulat (de exemplu, doar o dată la zece ani), microoperatorii primari sau micii operatori primari pot, în declarațiile lor simplificate, să contabilizeze în estimare numai anii în care produsele sunt efectiv introduse pe piață. În cazul unui plan de recoltare pe mai mulți ani, estimarea anuală poate fi, în mod alternativ, cea mai mare estimare anuală care urmează să fie recoltată în cadrul planului. 
Microoperatorii primari sau micii operatori primari au posibilitatea de a utiliza reprezentanți autorizați (cum ar fi organisme guvernamentale naționale sau regionale, asociații sau cooperative/grupuri de producători) pentru a transmite date în numele lor. Atunci când cooperativa produce ea însăși produse relevante pe care le introduce pe piața UE (de exemplu, în cazul vânzărilor de arbore pe picior), aceasta poate fi considerată operator în sensul Regulamentului privind defrișările. În astfel de cazuri, cooperativa, mai degrabă decât membrii săi, poate depune o singură declarație privind diligența necesară sau, în cazul în care cooperativa corespunde definiției microoperatorului primar sau a micului operator primar, o singură declarație simplificată. 
În plus, Comisia încurajează transmiterea datelor disponibile în bazele de date naționale în numele microoperatorilor primari sau al micilor operatori primari și sprijină statele membre în utilizarea deplină a simplificărilor introduse în temeiul articolului 4a alineatul (4). Cooperativele agricole și forestiere și alte asociații pot fi considerate operatori sau microoperatori primari sau mici operatori primari, în funcție de rolul real pe care îl joacă în lanțurile de aprovizionare, în special atunci când introduc ele însele produsele respective pe piață. Acest lucru depinde de acordurile dintre fermieri, silvicultori și asociații, precum și de legislația națională care reglementează aceste acorduri.
4.1.3 Simplificări ale obligațiilor privind diligența necesară, în special pentru comerțul cu țări cu risc scăzut
Ca răspuns la solicitările de clarificări referitoare la obligațiile privind diligența necesară, documentul de orientare revizuit oferă o explicație mai clară cu privire la obligațiile privind diligența necesară ale operatorilor în ceea ce privește procedura simplificată privind diligența necesară și colectarea de informații cu privire la legislația relevantă, în conformitate cu articolul 2 alineatul (40) și cu articolul 9 alineatul (1) litera (h). În special, se explică faptul că operatorii care se aprovizionează din țări cu risc scăzut care beneficiază de procedura simplificată privind diligența necesară nu sunt obligați să efectueze o evaluare a riscurilor și să adopte măsuri de atenuare a riscurilor, cu excepția cazului în care obțin sau li se aduc la cunoștință informații care ar indica un risc ca produsele respective să nu respecte Regulamentul privind defrișările. Se subliniază, de asemenea, că microoperatorii primari sau micii operatori primari se aprovizionează, prin definiție, din țări cu risc scăzut și, prin urmare, nu sunt niciodată obligați să efectueze o evaluare a riscurilor sau să ia măsuri de atenuare a riscurilor, cu excepția cazului în care se identifică un risc de neconformitate. 
În plus, orientările introduc clarificări cu privire la modul de dovedire a conformității cu legislația relevantă a țării de producție (așa-numitul criteriu de legalitate). Pentru a sprijini operatorii în demonstrarea respectării criteriului de legalitate, Comisia va crea registre cu legislația relevantă a țării de producție și cu sisteme de certificare (a se vedea secțiunea 4.4 de mai jos). Orientările subliniază că operatorii pot decide, pe baza unei prime analize a informațiilor disponibile, cum ar fi rapoartele accesibile publicului, indicatorii și clasificările țărilor și regiunilor de producție, dacă este necesară o colectare aprofundată a informațiilor. Acestea se pot baza pe registrul Comisiei în aceste scopuri. În cazul în care această analiză inițială indică un risc neglijabil de neconformitate, operatorii nu ar trebui să fie obligați să efectueze o colectare aprofundată a datelor. Numai pentru lanțurile de aprovizionare, zonele de producție și țările de producție în care informațiile inițiale de care dispune operatorul indică un risc mai ridicat de neconformitate, ar trebui să se acorde prioritate colectării aprofundate de dovezi privind conformitatea cu legislația relevantă a țării de producție.

4.2 Sistemul de informații
Pentru a se asigura că sistemul de informații poate face față volumului și varietății crescute de tranzacții care decurg din regulamentul revizuit, Comisia a efectuat o analiză tehnică cuprinzătoare a arhitecturii sistemului. Prin urmare, au fost aduse îmbunătățiri specifice pentru a consolida capacitatea sa de prelucrare, gestionarea datelor și reziliența operațională. Aceste îmbunătățiri țin cont de feedbackul părților interesate și al autorităților competente cu privire la performanța și disponibilitatea sistemului, precum și de previziunile interne privind volumul tranzacțiilor. Un program de testare specific va valida gradul de pregătire al sistemului înainte de redeschiderea acestuia.
În urma unei închideri temporare a sistemului de informații pentru a integra ajustările necesare determinate de revizuirea regulamentului, Comisia va relansa sistemul de informații în etape. Redeschiderea este planificată pentru iunie 2026 (atât pentru mediul de formare, cât și pentru cel de producție). Actualizările ulterioare vor include funcționalități suplimentare și îmbunătățiri care urmează să fie puse în aplicare mai târziu în cursul verii și înainte de data aplicării regulamentului. 
Sistemul de informații va include caracteristici menite să faciliteze punerea în aplicare, de exemplu mecanisme de sprijinire a autorităților statelor membre în analizarea datelor de geolocalizare. În urma modificării Regulamentului privind defrișările în decembrie 2025, sistemul de informații va include, de asemenea, noi caracteristici. Regulamentul de punere în aplicare (UE) 2024/3084 al Comisiei din 4 decembrie 2024 este, de asemenea, modificat în consecință. Principalele funcționalități și modificări introduse în sistemul de informații și în actul de punere în aplicare, care aduc simplificări operaționale, vor fi: 
· permiterea depunerii declarațiilor simplificate, respectând formatul existent al declarației privind diligența necesară și în conformitate cu textul revizuit al Regulamentului privind defrișările, care să fie sprijinită și de interfața de programare a aplicațiilor (API); 
· înregistrarea de roluri noi (microoperatori primari sau mici operatori primari, operatori din aval sau comercianți care nu sunt IMM-uri); 
· actualizarea specificațiilor serviciului web pentru a reflecta funcționalitățile existente ale sistemului și măsurile pentru situații neprevăzute; 
· trebuie adăugate și caracteristici de grupare voluntară, ca urmare a solicitărilor venite din partea sectorului de afaceri. 
În paralel, Comisia încurajează transmiterea informațiilor deținute în bazele de date naționale și va sprijini statele membre în utilizarea simplificării introduse prin articolul 4a alineatul (4), pentru a se asigura că sarcina administrativă pentru microoperatorii primari și micii operatori primari este neglijabilă. Comisia va institui infrastructura tehnică necesară (în special prin intermediul API) pentru a facilita acest proces. 
Pentru a sprijini în continuare operatorii în ceea ce privește utilizarea sistemului, Comisia va continua să perfecționeze sistemul și documentația aferentă în permanență. Acest lucru include actualizări planificate ale instrucțiunilor de utilizare, orientări privind gestionarea datelor de geolocalizare și descrierea codurilor de eroare. Se va acorda o atenție deosebită facilitării transmiterii datelor de către microoperatorii primari sau micii operatori primari, inclusiv prin intermediul organizațiilor lor de producători sau al asociațiilor care acționează în calitate de reprezentanți autorizați în numele lor.
4.3 Domeniul de aplicare al produselor 
Împreună cu prezentul raport, Comisia a publicat, de asemenea, în vederea obținerii de feedback din partea publicului, un proiect de act delegat ([footnoteRef:37]) care cuprinde ajustări ale domeniului de aplicare al produselor prevăzut în Regulamentul privind defrișările, definit în anexa I. Această anexă enumeră produsele relevante care fac obiectul obligațiilor prevăzute în Regulamentul privind defrișările atunci când sunt introduse pe piață, puse la dispoziție pe piață sau exportate de pe piață. Comisia este împuternicită să modifice anexa printr-un act delegat. [37: ()	Inițiative publicate.] 

Comisia solicită opiniile părților interesate cu privire la introducerea de clarificări și exceptări orizontale, la raționalizarea modului în care dispozițiile Regulamentului privind defrișările se aplică anumitor categorii de produse și cazuri de utilizare, precum și cu privire la modificările specifice ale codurilor NC specifice pentru a asigura o abordare coerentă și o punere în aplicare eficace a Regulamentului privind defrișările. 
Mai precis, sunt propuse exceptări orizontale pentru a se asigura că Regulamentul privind defrișările se axează pe produsele care sunt asociate cu riscuri de defrișare, evitând în același timp sarcina administrativă inutilă. În special, proiectul de text propune exceptarea eșantioanelor și a produselor utilizate în scopul examinării, al analizei și al testării; a materialelor și recipientelor de ambalare de unică folosință; a materialelor de ambalare și recipientelor reutilizabile; a materialelor de marketing și de informare; a deșeurilor, a produselor uzate și a celor second-hand, precum și a articolelor de corespondență. Majoritatea acestor clarificări făceau deja parte din proiectul de act delegat publicat de Comisie în vederea obținerii de feedback din partea publicului în 2025. 
Se introduc clarificări orizontale suplimentare, precizând faptul că produsele enumerate în anexa I la Regulamentul privind defrișările fac obiectul obligațiilor prevăzute de acesta numai în măsura în care sunt obținute dintr-un produs de bază relevant. În acest scop, proiectul de act delegat introduce prefixul „ex” în mai multe rubrici din anexa I pentru a se asigura că produsele fabricate cu produse de bază nerelevante, cum ar fi uleiul de nucă de cocos sau bambusul, nu sunt incluse în domeniul de aplicare al regulamentului. Se oferă, de asemenea, clarificări cu privire la speciile relevante, pentru a asigura o interpretare clară și coerentă a domeniului de aplicare al produselor.
În plus, proiectul de act delegat introduce modificări ale domeniului de aplicare al produselor prevăzut în Regulamentul privind defrișările pentru a asigura intrarea în vigoare eficace și fără probleme, pe baza unei abordări uniforme și coerente pentru toate produsele de bază și prevenind relocarea riscului de defrișare. Proiectul de act propune eliminarea din domeniul de aplicare al Regulamentului privind defrișările a anvelopelor reșapate ([footnoteRef:38]), precum și a pieilor de bovine ([footnoteRef:39]).  [38: ()	Produsele propuse pentru a fi eliminate din domeniul de aplicare al Regulamentului privind defrișările sunt anvelopele reșapate din cauciuc pentru autovehicule (SA 40121100), anvelopele reșapate din cauciuc pentru autobuze (SA 40121200), anvelopele reșapate din cauciuc pentru aeronave (SA 40121300), alte anvelope reșapate din cauciuc (SA 40121900), bandajele din cauciuc solid sau din cauciuc spongios (40129020) și „flapsurile” din cauciuc (SA 40129090).]  [39: ()	Codurile de produse referitoare la bovine și piei, propuse pentru a fi eliminate din domeniul de aplicare al Regulamentului privind defrișările, sunt pieile brute de bovine (SA 4101), pieile tăbăcite sau pieile semifinite de bovine (SA 4104) și pieile de bovine, prelucrate după tăbăcire sau după uscare (SA 4107).] 

În același timp, pe baza feedbackului părților interesate, unele produse din aval sunt propuse pentru a fi incluse în domeniul de aplicare al Regulamentului privind defrișările pentru a preveni lacunele în ceea ce privește obligațiile aplicabile în lanțul de aprovizionare și pentru a preveni relocarea, mai degrabă decât eliminarea riscului de defrișare – cafeaua solubilă, anumiți derivați ai uleiului de palmier, inclusiv săpunul fabricat cu ulei de palmier, și limba congelată de vită.
Proiectul de act delegat este publicat pentru o perioadă de consultare publică de patru săptămâni, fiind însoțit de un document de lucru al serviciilor Comisiei care prezintă metodologia utilizată pentru evaluarea produselor în vederea unei potențiale includeri sau excluderi din domeniul de aplicare al Regulamentului privind defrișările.
4.4 Noi instrumente de facilitare a comerțului: Registre cu legislație și sisteme de certificare 
Punerea în aplicare a Regulamentului privind defrișările impune, în unele cazuri, ca operatorii economici și autoritățile competente să se orienteze într-un cadru legislativ național diferit în cadrul procesului de diligență necesară. Operatorii pot utiliza sisteme de certificare în cadrul evaluării riscurilor pe care o efectuează în temeiul articolului 10 alineatul (2). 
Pentru a sprijini părțile interesate în acest efort, Comisia va crea două registre: 
· un registru care să cuprindă legislația relevantă a țării de producție, în conformitate cu articolul 2 punctul 40 din Regulamentul privind defrișările și 
· un registru care să cuprindă sistemele de certificare aplicabile produselor de bază care intră sub incidența Regulamentului privind defrișările. 
Aceste registre vor aduce beneficii operatorilor economici și autorităților competente, deoarece vor facilita accesul la informațiile relevante necesare pentru procesul de diligență necesară și vor contribui la dovedirea conformității cu articolul 9 alineatul (1) litera (h). Existența unei surse unice și centralizate de informații va contribui, de asemenea, la sporirea transparenței și la evitarea duplicării eforturilor între statele membre, reducând astfel costurile administrative asociate. Prin intermediul acestor două registre, se va facilita schimbul de bune practici și se va asigura coerența aplicării regulamentului în toate statele membre.
Cele două registre vor fi găzduite pe site-uri dedicate. Comisia va furniza modele care să prezinte informațiile specifice necesare pentru fiecare registru, pentru a asigura relevanța acestora în contextul Regulamentului privind defrișările și coerența cu textul juridic. Informațiile vor fi furnizate de țările terțe și de proprietarii sistemelor de certificare. Registrele vor sprijini eforturile de asigurare a conformității prin facilitarea accesului la informațiile relevante, în special în ceea ce privește cerința de legalitate și legislația relevantă a țării de producție. 
Comisia intenționează să lanseze registrul cu legislația relevantă și registrul sistemelor de certificare înainte de intrarea în vigoare a Regulamentului privind defrișările în decembrie 2026. Țările terțe și părțile interesate relevante vor fi invitate să facă schimb de informații relevante pentru a se asigura că registrele sunt complete. 

	Puncte-cheie – rezumatul capitolului:

Pachetul de simplificare, care răspunde preocupărilor părților interesate, prevede în special:
· clarificări pentru operatorii din aval, în special pentru a explica faptul că rolul primilor operatori din aval în colectarea numerelor de referință de la operatori este unul pasiv, precum și pentru a explica normele aplicabile privind reimporturile și suspiciunile motivate; 
· clarificări pentru microoperatorii primari sau micii operatori primari, în special prin furnizarea de orientări privind pragurile de mărime; 
· clarificări privind principiul verificării legalității, inclusiv orientări mai clare privind cerințele referitoare la procedura simplificată privind diligența necesară; 
· actualizarea sistemului de informații (redeschidere începând din iunie 2026) prin introducerea unor funcții noi care să reflecte modificările aduse textului Regulamentului privind defrișările, cum ar fi înregistrarea de roluri noi, declarații simplificate și funcționalități suplimentare, inclusiv API-uri suplimentare sau îmbunătățite, precum și instrumente de grupare voluntară, în urma sugestiilor părților interesate; 
· îmbunătățirea domeniului de aplicare al produselor prin propunerea de a introduce anumite exceptări orizontale, eliminarea anumitor produse (de exemplu, anvelopele reșapate și pieile de bovine) și includerea altora (de exemplu, cafeaua solubilă, anumiți derivați ai uleiului de palmier și limba congelată de vită), astfel cum se precizează în proiectul de act delegat publicat în vederea obținerii de feedback din partea publicului; 
· lansarea, până la sfârșitul anului 2026, a unor registre care să cuprindă legislația relevantă a țărilor de producție și sisteme de certificare. 



5. Evaluarea cantitativă a eforturilor de simplificare 
Pe baza simplificărilor explicate în capitolele 2 și 4, prezentul capitol prezintă o cuantificare economică a costurilor anuale recurente de asigurare a conformității pentru operatori și comercianți (secțiunea 5.1) și a beneficiilor anuale asociate pentru mediu (secțiunea 5.2) din Regulamentul privind defrișările. Acest lucru oferă o bază consecventă pentru o comparație anuală. 
5.1 Cuantificarea economică a sarcinii administrative
Luate împreună, se estimează că măsurile legislative și nelegislative de simplificare descrise în capitolele precedente vor reduce costurile anuale de asigurare a conformității pentru întreprinderile care fac obiectul obligațiilor prevăzute în Regulamentul privind defrișările cu aproximativ 75 % – de la aproximativ 8,1 miliarde EUR pe an estimate în temeiul regulamentului, astfel cum a intrat în vigoare în 2023, la 2,0 miliarde EUR pe an după luarea în considerare a tuturor măsurilor de simplificare ([footnoteRef:40]).  [40: ()	Această cuantificare reflectă costurile anuale recurente de asigurare a conformității operaționale, dar nu include cheltuielile de capital legate de dezvoltarea sistemului.] 

Această scădere semnificativă este determinată de o combinație de ajustări specifice care simplifică în mod colectiv cadrul de reglementare. Printre măsurile cuantificate de reducere a costurilor din trecut se numără exercițiul de clasificare a riscurilor (mai 2025), în cadrul căruia un număr mai mare de țări sunt clasificate ca fiind „cu risc scăzut” decât se anticipase în evaluarea inițială a impactului, posibilitatea depunerii anuale a declarațiilor privind diligența necesară (clarificări în documentul cu întrebări frecvente și în documentul de orientare din aprilie 2025) și regimul simplificat pentru microoperatorii primari sau micii operatori primari (revizuirea din 2025 a Regulamentului privind defrișările).
Cuantificarea reflectă, de asemenea, cele mai recente simplificări publicate împreună cu prezentul raport. Sunt luate în considerare modificările propuse în proiectul de act delegat publicat în vederea obținerii de feedback din partea publicului, cum ar fi includerea produselor din ulei de palmier din aval și excluderea articolelor din piele, precum și exceptările orizontale. În plus, reduceri suplimentare ale costurilor rezultă dintr-o interpretare mai clară a modului în care este verificată diligența necesară, precum și din interpretarea colectării identificatorilor sau a numerelor de referință ca o obligație pasivă pentru actorii din aval.
Figura 2 prezintă o imagine de ansamblu a economiilor realizate în fiecare etapă. În total, cele mai mari reduceri ale costurilor sunt determinate de introducerea regimului simplificat și de modificările domeniului de aplicare al Regulamentului privind defrișările. Prima măsură are un impact deosebit, având în vedere numărul mare de micro-producători primari și de mici producători primari. Deși economiile de costuri pentru marii operatori din aval sunt semnificative la nivelul fiecărui operator în parte, contribuția acestora la reducerile totale ale costurilor de asigurare a conformității cu Regulamentul privind defrișările rămâne mai limitată din cauza ponderii lor relativ mici pe care o dețin în totalul operatorilor.
Figura 2: Defalcarea economiilor de costuri de la intrarea în vigoare în iunie 2023, prin pachetele de simplificare introduse între aprilie 2025 și aprilie 2026, în miliarde pe an


Metodologia de cuantificare economică
Metodologia ([footnoteRef:41]) a aplicat abordarea standard de estimare a costurilor, calculând costurile recurente anuale prin înmulțirea numărului de operatori și comercianți care fac obiectul Regulamentului privind defrișările cu un cost mediu fix per actor.  [41: ()	Această metodologie se bazează pe studiul intitulat „Assessment of environmental reporting and the potential for simplification” (Evaluarea raportării cu privire la mediu și potențialul de simplificare), comandat de Comisie și care se preconizează că va fi publicat la sfârșitul anului 2026. Etapele de calcul sunt actualizate pentru a include simplificările prezentate în actul delegat, în întrebările frecvente și în orientările publicate împreună cu prezentul raport.] 

Costurile recurente includ, în conformitate cu definiția din evaluarea inițială a impactului, costurile legate de personalul alocat acestei sarcini, întreținerea sistemelor, precum și costurile legate de colaționarea, agregarea și analiza datelor, inclusiv, în unele cazuri, costurile serviciilor profesionale pentru auditul efectuat de terți și pentru sondaje.
Calculele se bazează pe cuantificările economice din evaluarea inițială a impactului, dar scenariul de referință a fost extins pentru a include segmentele de actori omise anterior. Calculele costurilor de asigurare a conformității acoperă în prezent toți operatorii importatori, înlocuind ipoteza inițială potrivit căreia doar jumătate dintre aceștia suportă costuri suplimentare aferente obligației privind diligența necesară. Sunt incluși, de asemenea, operatorii din aval, comercianții și producătorii interni, ceea ce reflectă costurile recurente de asigurare a conformității care au fost excluse anterior din cauza lacunelor de date sau a ipotezelor privind un impact neglijabil.
În cazul operatorilor importatori și al celor din aval, al producătorilor primari naționali de dimensiuni medii și mari, precum și al comercianților, se aplică aceleași estimări ale costurilor unitare aferente obligației privind diligența necesară, prevăzute în evaluarea inițială a impactului. Evaluarea respectivă a pornit de la ipoteza unui cost de asigurare a conformității pe întreprindere de 1 000 EUR pentru intervalul inferior, de 10 000 EUR pentru intervalul mediu și de 15 000 EUR pentru intervalul superior, în cazul aprovizionării din țări cu risc standard sau cu risc ridicat. Această analiză se axează pe valoarea centrală de 10 000 EUR pe întreprindere. Se presupune că un operator care se aprovizionează din țări cu risc scăzut suportă jumătate din costul standard. Pentru microoperatorii primari sau micii operatori primari, costurile aferente obligației privind diligența necesară sunt estimate la 500 EUR pe operator pe an, reflectând cheltuielile mai mici ale acestora pentru urmărirea lanțului de aprovizionare și documentația de conformitate.
Se introduce o reducere de 10,7 % a costurilor pe operator, ca urmare a simplificărilor prezentate în documentul cu întrebări frecvente și în documentul de orientare din aprilie 2025, în special posibilitatea de a include mai multe transporturi sau loturi într-o singură declarație anuală privind diligența necesară. Această estimare se bazează pe ipoteza potrivit căreia costurile de raportare reprezintă aproximativ 11 % din costurile totale aferente obligației privind diligența necesară ([footnoteRef:42]), combinate cu date privind frecvența transporturilor care indică faptul că întreprinderile gestionează în medie 42 de transporturi pe an (excluzând eșantioanele). [42: ()	Comisia Europeană (2020), Study on due diligence requirements through the supply chain (Studiu referitor la cerințele privind diligența necesară de-a lungul lanțului de aprovizionare).] 

Pentru a reflecta efectul exercițiului de clasificare a riscurilor din mai 2025, în urma căruia un număr mai mare de țări sunt clasificate ca având „risc scăzut”, unei părți mai mari din baza operatorilor importatori – 51 %, față de 20 % anterior – i se atribuie jumătate din costul standard de asigurare a conformității.
Pentru a cuantifica simplificările introduse prin modificarea din decembrie 2025, costul pe operator pentru microoperatorii primari sau micii operatori primari este redus în mod semnificativ, deoarece obligația de a depune periodic declarații privind diligența necesară este înlocuită cu o declarație unică ce poate fi actualizată în cazul unor modificări majore. Pentru aceste calcule, se presupune că declarația este actualizată în medie o dată la 20 de ani, ceea ce reduce costul recurent anual cu 95 %. În mod similar, se presupune că operatorii din aval și comercianții, care nu mai sunt obligați să transmită numerele de referință, suportă doar 5 % din costurile lor inițiale de asigurare a conformității pentru a colecta și a stoca în mod pasiv numerele de referință primite de la operatorul din amonte.
Modificările domeniului de aplicare al produselor, atât față de modificarea din 2025, cât și față de proiectul de act delegat din 2026, sunt încorporate prin ajustarea dimensiunii populației de operatori importatori pe baza numărului de operatori unici pentru toate produsele relevante pentru Regulamentul privind defrișările, astfel cum rezultă din baza de date a Direcției Generale Impozitare și Uniune Vamală. Pornind de la un număr estimat de 352 de mii de operatori, excluzând cărțile, articolele din piele și anvelopele reșapate, dar incluzând produsele derivate din ulei de palmier, cafeaua și limba congelată de vită, numărul operatorilor importatori unici se reduce la 275 de mii. În urma actualizării documentului de orientare și a documentului cu întrebări frecvente, se aplică reduceri suplimentare ale costurilor pentru operatorii din aval și comercianți, ceea ce reflectă abordarea pragmatică cu privire la modul în care este verificată diligența necesară, precum și faptul că colectarea identificatorilor sau a numerelor de referință este în mod clar o obligație pasivă pentru actorii din aval. În plus, se aplică o reducere de 6,8 % a costurilor pentru a reflecta simplificările orizontale introduse în proiectul de act delegat. Această reducere este determinată în principal de exceptările pentru deșeuri și produse uzate (4,6 %), urmate de materialele de ambalare (1,95 %), în timp ce produsele din bambus reprezintă o pondere mai mică (0,25 %), iar eșantioanele au un impact neglijabil (0,004 %). Ponderea deșeurilor și a produselor uzate a fost estimată cu ajutorul unor indicatori indirecți, deduși, de regulă, din alte categorii de produse pentru care au fost disponibile date prin intermediul valorilor de import asociate cu coduri NC specifice. Valoarea eșantioanelor a fost obținută pe baza datelor comerciale vamale, prin aplicarea unui prag de 150 EUR pentru a identifica transporturile cu valoare scăzută ca eșantioane. Exceptările pentru produsele din bambus au fost calculate pe baza codurilor NC care au permis o distincție clară între produsele din bambus și cele din lemn. În cele din urmă, economiile legate de materialele de ambalare au fost estimate pe baza codurilor NC relevante care includ articole precum lăzi din lemn, coșuri, butoaie, cuve, cutii și lădițe. Analiza nu include costurile mai ample de asigurare a respectării sau de punere în aplicare suportate anual de autoritățile publice din statele membre ale UE în legătură cu regulamentul în ansamblu. Se preconizează că aceste costuri, estimate în evaluarea inițială a impactului la aproximativ 18 milioane EUR pe an, vor varia doar marginal și, având în vedere că sunt cu aproximativ două ordine de mărime mai mici decât costurile recurente estimate de asigurare a conformității pentru operatori și comercianți, nu se preconizează că vor afecta proporționalitatea generală a regulamentului. Același lucru este valabil și pentru costurile preconizate a fi suportate de Comisia Europeană, estimate la 16,5 milioane EUR în primii șase ani de punere în aplicare.
Această analiză nu ține seama de costurile unice suportate de operatori, cum ar fi elaborarea și instituirea unei politici privind diligența necesară, achiziționarea și instalarea sistemelor informatice necesare, informarea și pregătirea personalului și a partenerilor din lanțul de aprovizionare, deoarece aceste costuri nu sunt comparabile anual. Se preconizează că aceste costuri vor scădea proporțional cu reducerea numărului de operatori unici care intră sub incidența Regulamentului privind defrișările, ca urmare a modificărilor aduse domeniului de aplicare al produselor.
5.2 Proporționalitatea costurilor și beneficiile pentru mediu
Pe baza datelor din perioada 2015-2020 ([footnoteRef:43]), se estimează că, după eliminarea SA49 și includerea modificărilor propuse în actul delegat, Regulamentul privind defrișările va genera beneficii economice de aproximativ 7 miliarde EUR pe an prin monetizarea a 208 mii de hectare de defrișări evitate și a 49 de milioane de tone de emisii de gaze cu efect de seră evitate, atât în interiorul UE, cât și incluse în importuri. Prin urmare, el depășește în mod semnificativ costurile de asigurare a conformității estimate după simplificare. Figura 3 ilustrează defalcarea beneficiilor pentru mediu pe produse de bază în urma modificărilor propuse în proiectul de act delegat. [43: ()	Deoarece setul de date DeDuCE realizat de Singh și Persson (2026), care oferă estimări ale defrișărilor pe țări și pe produse de bază, este disponibil numai până în 2022 și prezintă limitări pentru anii 2021-2022, analiza se axează pe perioada 2015-2020. Principalele limitări sunt legate de întârzierile în raportarea la nivel național a datelor privind utilizarea terenurilor agricole și suprafața recoltată, care servesc drept date de intrare pentru modelul DeDuCE, ceea ce ar putea denatura semnalele privind defrișările în anii 2021-2022.] 

Figura 3: Beneficiile pentru mediu ale noului domeniu de aplicare, atât în cadrul UE, cât și incluse în importuri pe an, defalcate pe produse de bază ([footnoteRef:44])  [44: ()	Beneficiile pentru mediu în cazul lemnului sunt subestimate, întrucât degradarea pădurilor, și anume conversia pădurilor naturale în păduri gestionate sau plantații forestiere, nu este inclusă în calcule. ] 


Metodologia de calcul al beneficiilor pentru mediu
Beneficiile pentru mediu sunt cuantificate pe baza amprentei defrișărilor și a amprentei emisiilor asociate importului de mărfuri care intră sub incidența Regulamentului privind defrișările, precum și a defrișărilor și a emisiilor asociate producției respectivelor produse de bază în cadrul UE. Amprenta defrișărilor reprezintă suprafața de teren convertită din pădure în teren agricol pentru producția respectivului produs de bază. Amprenta emisiilor reflectă diferența netă a stocurilor de carbon asociate acestei schimbări a utilizării terenurilor. Această metodologie nu ia în considerare beneficiile pentru mediu ale reducerii degradării pădurilor. Indicatorii privind defrișările și emisiile sunt monetizați separat și, ulterior, agregați pentru a estima beneficiile totale pentru mediu. Impactul defrișărilor este evaluat utilizând o abordare bazată pe servicii ecosistemice, iar emisiile sunt evaluate utilizând un preț al carbonului derivat din schema de comercializare a certificatelor de emisii (ETS). Se adoptă o valoare a serviciilor ecosistemice ([footnoteRef:45]) de 10 000 EUR pe hectar pe an, preluată din Brander et al. (2024) ([footnoteRef:46]), ca valoare reprezentativă pentru pădurile tropicale, subtropicale și temperate, în timp ce prețul carbonului este adoptat la 100 EUR pe tonă de CO₂, în conformitate cu evaluarea inițială a impactului ([footnoteRef:47]).  [45: ()	Valoarea serviciilor ecosistemice este beneficiul cuantificat pe care oamenii îl obțin din ecosistemele naturale, cum ar fi apa curată, producția de alimente, reglarea climei, recreerea și menținerea resurselor genetice care sprijină îmbunătățirea culturilor, dezvoltarea medicamentelor și reziliența ecosistemelor.]  [46: ()	Brander, L. M., De Groot, R., Schägner, J. P., Guisado-Goñi, V., Van't Hoff, V., Solomonides, S., ... și Thomas, R. (2024). Economic values for ecosystem services: A global synthesis and way forward (Valorile economice ale serviciilor ecosistemice: o sinteză globală și calea de urmat). Ecosystem Services, 66, 101606.]  [47: ()	Document de lucru al serviciilor Comisiei – Evaluarea impactului (2021).] 

Amprenta defrișărilor și emisiile asociate legate de importurile care intră sub incidența Regulamentului privind defrișările sunt estimate pe baza unei serii de surse din literatura de specialitate. În primul rând, estimările la nivel de țară privind defrișările totale asociate cu producția celor șapte produse de bază care intră în domeniul de aplicare al Regulamentului privind defrișările sunt preluate din Singh și Persson (2026) ([footnoteRef:48]). Pe baza datelor privind producția furnizate de FAOSTAT, se calculează intensitatea defrișărilor pentru fiecare combinație țară-produs de bază, definită ca raportul dintre defrișări și producția națională a produsului de bază respectiv. [48: ()	Singh, C., & Persson, U. M. (2026). Global patterns of commodity-driven deforestation and associated carbon emissions (Modelele globale ale defrișărilor cauzate de produsele de bază și emisiile de carbon asociate). Nature Food, 7(2), 138-151.] 

Defrișările incluse asociate importurilor de produse derivate se calculează apoi prin înmulțirea intensității defrișării cu volumul produsului derivat importat în UE (COMEXT, COMTRADE) și cu fracția masică a produsului de bază primar conținut în produsul finit.
Pentru a ține seama de diferențele dintre țara de producție și țara de origine, se aplică intensități distincte ale defrișărilor pentru produsele de bază brute și produsele derivate. În cazul produselor de bază brute, intensitatea defrișărilor se bazează exclusiv pe defrișările și pe producția din țara de origine, astfel cum se descrie mai sus. În cazul produselor derivate, intensitatea defrișărilor se calculează ca medie ponderată care reflectă fluxurile de producție, import și export ale produsului de bază brut relevant, aproximând astfel mixul geografic al aprovizionării din amonte.
Amprenta defrișărilor și emisiile asociate legate de producția de produse de bază care intră sub incidența Regulamentului privind defrișările în UE sunt stabilite la un nivel egal cu media defrișărilor și a emisiilor provenite din conversia terenurilor în perioada 2015-2020, presupunând astfel implicit că defrișările asociate cu producția de produse de bază relevante în UE vor fi oprite complet atunci când va intra în vigoare Regulamentul privind defrișările. 
Pe baza metodologiei descrise mai sus, se estimează că domeniul de aplicare actualizat al produselor prevăzut în Regulamentul privind defrișările va permite evitarea defrișării a 208 mii de hectare și, prin urmare, a 49 de milioane de tone de emisii de gaze cu efect de seră, provenite atât din producția în interiorul UE, cât și incluse în importuri.

	Puncte-cheie – rezumatul capitolului:

· Se preconizează că măsurile combinate de simplificare prezentate în prezentul raport vor reduce costurile anuale de asigurare a conformității pentru întreprinderi cu 75 %. ()
· Se preconizează că Regulamentul privind defrișările va genera beneficii economice de aproximativ 7 miliarde EUR pe an prin monetizarea a 208 mii de hectare de defrișări evitate și a 49 de milioane de tone de emisii de gaze cu efect de seră evitate. 
· Reducerile de costuri sunt deosebit de importante pentru micro-producătorii primari sau micii producători primari, pentru întreprinderile care se aprovizionează din țări cu risc scăzut și pentru actorii din lanțurile de aprovizionare din aval. 

